作者:吳融
標題:山居即事四首
內容:桂樹秋來風滿枝，碧巖歸日免乖期。故人盡向蟾宮折，獨我攀條欲寄誰。不傲南窗且採樵，乾鬆每帶濕雲燒。庖廚卻得長兼味，三秀芝根五朮苗。萬事翛然只有棋，小軒高淨簟涼時。闌珊半局和微醉，花落中庭樹影移。無鄰無裡不成村，水曲雲重掩石門。何用深求避秦客，吾家便是武陵源。